Tuᵽarãre jiyiᵽuᵽaka õrĩriwiꞌiarã niñerũ jããrũki wãꞌtarã Jesúre ruᵽaeka.
Ᵽoꞌimajare niñerũ jããika kĩaruᵽaeka.
Rĩkimaka baꞌirĩjia rikairã rĩkimakaja niñerũ iꞌsikotorã jããekarã.
Iꞌsuᵽaka nabaairõꞌõrã wayuoka baaiko,
kotĩmire reyataᵽaekakore eyaeka.
Ĩꞌᵽato niñerũ yabirĩjiaka iꞌsikotorã kojããtaeka.
Cobrekaka simaeka imarĩ,
waᵽajãꞌrĩmarĩa simaeka koniñerũjĩka.
Suᵽa imarĩ kika wãrũrimajare akatirã ikuᵽaka nare kẽrĩka:
—Jia mija ãꞌmitiᵽe.
Wayuoka baaiko imakoꞌomakaja jia Tuᵽarãroꞌsi iꞌkore ĩjiyu.
Nimauᵽatiji baꞌirĩjia rikairãre ĩjika ᵽemawaꞌribaji koĩjiyu.
Rĩkimakaja baꞌirĩjirã ᵽuri rĩkimaka niñerũ rikairã.
Sakaka nijika imakoꞌomakaja rĩkimakaja sajariwaꞌyu ruᵽu nijibeyua.
Iko ᵽuri wayuoka baaiko imakoꞌomakaja korikaikajĩka simauᵽatiji ĩjiᵽataiko.
Baꞌarika kowaᵽaĩjirũkia imakoᵽeika Tuᵽarãre kõjiᵽatayu,
— kẽrĩka.